[pic] | EUROPOS BENDRIJŲ KOMISIJA | Briuselis, 23.7.2008 KOM(2008) 496 galutinis KOMISIJOS ATASKAITA EUROPOS PARLAMENTUI IR TARYBAI Bulgarijos vykdomo ES lėšų valdymo ataskaita 1. ĮVADAS Pasirengimo narystei ES laikotarpiu Europos Sąjunga Bulgarijai suteikė didelę finansinę paramą ir techninę pagalbą, be to, pagal dabar galiojančią 2007–2013 m. finansinę perspektyvą ji turi teisę gauti nuolatinę didelio masto finansinę paramą (6 852 mlrd. EUR vien iš struktūrinių fondų). Pasirengimo narystei parama, t.y. PHARE, SAPARD (žemės ūkis) ir ISPA (infrastruktūra) programos, ir Stojimo akte numatyta laikina finansinė parama, būtent pereinamojo laikotarpio priemonė, grynųjų pinigų srauto ir Šengeno priemonės, skirtos padėti Bulgarijai sustiprinti socialinę ir ekonomikos reformą, taip pat pasirengti įsisavinti daugiau struktūrinių fondų lėšų. Šių programų įgyvendinimo pažanga skiriasi, dar ne visos lėšos paskirstytos pagal sutartis, be to, tebėra neišmokėtos didelės paramos sumos. Pagal dabar galiojančią finansinę perspektyvą numatytų struktūrinių fondų ir kitų programų (pavyzdžiui, Šengeno priemonės) įgyvendinimo procesas dar tik pradėtas – kol kas atlikti tik išankstiniai mokėjimai. Nors skiriasi konkrečios šių atskirų programų įgyvendinimo tvarka, turi būti laikomasi bendrų valdymo ir finansų kontrolės standartų. Pavyzdžiui, turi būti laikomasi griežtų viešųjų pirkimų procedūrų (kiek tai susiję su, pvz., konkursais, vertinimu ir sutarčių sudarymu) ir vykdoma griežta finansų kontrolė. Europos Sąjungos lėšos skiriamos tik įrodžius ir užtikrinus, kad finansų valdymas yra patikimas. Spręsdama šia problemas, Bulgarija patiria sunkumų ir turi įrodyti, kad įsteigtos veiksmingai veikia patikimo finansų valdymo struktūros. Administraciniai gebėjimai silpni. Be to, kilo rimtų įtarimų dėl pažeidimų, taip pat galimo sukčiavimo ir interesų konfliktų sudarant sutartis. ES kovos su sukčiavimo tarnybai (OLAF) atlikus tyrimus, susijusius su Bulgarijos valdžios institucijų vykdomu ES lėšų valdymu, buvo laikinai sustabdytas pasirengimo narystei lėšų skyrimas ir įšaldyti mokėjimai pagal įvairias kitas finansines priemones. Atsižvelgdama į Sutartimi nustatytą atsakomybę už biudžeto vykdymą, visų pirma į būtinybę užtikrinti patikimą ES lėšų valdymą ir tinkamai naudoti ES biudžete numatytas lėšas, Europos Komisija mano, kad būtina informuoti Europos Parlamentą ir Tarybą – biudžeto valdymo institucijas – apie padėtį Bulgarijoje, taip pat veiksmus, kurių imasi Komisija, ir taisomuosius veiksmus, kurių imasi arba turėtų imtis Bulgarijos valdžios institucijos. Ši ataskaita nėra išsami, tačiau joje nagrinėjama su pagrindinėmis finansavimo programomis susijusi padėtis, apžvelgiamos iki šiol taikytos priemonės ir nurodomi tolesni veiksmai. Padėtis yra rimta. Pripažindama problemos mastą, Bulgarijos vyriausybė neseniai ėmėsi tam tikrų taisomųjų veiksmų. Ji pradėjo darbą, susijusį su procedūriniais ir teisiniais pakeitimais, kurių reikia interesų konfliktų, viešųjų pirkimų procedūrų skaidrumo ir veiksmingumo klausimams veiksmingai spręsti, taip pat ėmėsi rengti teisės aktų pataisas, šalinti pažeidimus ir suteikė įgaliojimus Įgaliotajam nacionaliniam pareigūnui. Ji taip pat paskyrė keletą svarbių aukšto lygio pareigūnų, pavyzdžiui, už ES lėšų koordinavimą atsakingą Ministro Pirmininko pavaduotoją, kuris yra ir Bulgarijos kovos su sukčiavimu koordinavimo tarnybos vadovas. Paskirti nauji Audito tarnybos bei Finansavimo ir sutarčių sudarymo centrinio padalinio vadovai. Šiomis iniciatyvomis siekiama reikalingų pokyčių. Vis dėlto jos turi būti paremtos patikimais ir struktūriniais taisomaisiais veiksmais bei esmine reforma. 2. ESAMA PADĖTIS, SUSIJUSI SU ATSKIROMIS FINANSINĖMIS PRIEMONĖMIS 2.1. Finansinės priemonės, dėl kurių nustatyta pažeidimų arba trūkumų 2.1.1. PHARE ir Pereinamojo laikotarpio priemonė PHARE ir Pereinamojo laikotarpio priemonės programų lėšos Bulgarijai skiriamos, kad ji užbaigtų institucines reformas ir pasirengtų įsisavinti daug didesnę struktūrinių fondų paramą. Bendra 2004–2007 m. projektams pagal PHARE ir Pereinamojo laikotarpio priemonės programas, kurie dar nebaigti įgyvendinti, skirtų lėšų suma yra maždaug 650 mln. EUR. Galutinis terminas, iki kurio turi būti sudarytos sutartys dėl PHARE programos lėšų, yra 2008 m. lapkričio mėn., o Pereinamojo laikotarpio priemonei – 2009 m. gruodžio mėn. Lėšas pagal išplėstinę decentralizuotą įgyvendinimo sistemą valdo Bulgarijos valdžios institucijos, veikdamos per keturias 2007 m. birželio mėn. Komisijos akredituotas įgyvendinančias agentūras. Problemos Stebėsena ir atlikti auditai atskleidė didelius valdymo ir kontrolės sistemos trūkumus, be to, nustatyti pažeidimų bei įtariamo sukčiavimo atvejai ir interesų konfliktai, susiję su programą administruojančiais subjektais ir rangovais. Vasario mėn. Komisijos tarnybos sustabdė mokėjimus dviem programas įgyvendinančiosioms agentūroms – Finansavimo ir sutarčių sudarymo centriniam padaliniui ir Projektų įgyvendinimo agentūrai prie Regioninės plėtros ir viešųjų darbų ministerijos, ir nurodė joms imtis taisomųjų veiksmų valdymo ir kontrolės sistemoms pagerinti. Bulgarijos valdžios institucijos kol kas dar nesiėmė visų veiksmų, būtinų patikimam finansų valdymui užtikrinti, ir tinkamų priemonių nustatytiems pažeidimams pašalinti. Tolesni veiksmai Komisija nusprendė panaikinti dviejų minėtų įgyvendinančiųjų agentūrų teisę valdyti pagalbą, teikiamą pagal PHARE programą ir Pereinamojo laikotarpio priemonę. Dėl to šios agentūros daugiau negali sudaryti sutarčių pagal šias programas. Tai turės poveikio 250 mln. EUR dydžio paramai, dėl kurios dar reikia sudaryti sutartis. Šis sprendimas netaikomas porinėms sutartims, kurioms gali būti skiriamos šios lėšos, nes neaptikta su jų valdymo pažeidimų. Šios sutartys valdomos glaudžiai bendradarbiaujant su partnere valstybe nare. Be to, Komisija tebėra sustabdžiusi mokėjimus šioms dviem agentūroms. Komisija atidžiai stebės padėtį ir atsižvelgs į tolesnius veiksmus, kurių imsis Bulgarijos valdžios institucijos patikimam finansų valdymui užtikrinti ir nustatytiems pažeidimams pašalinti. 2.1.2. SAPARD Bulgarijai pagal SAPARD programą numatyta skirti 445 mln. EUR, iš kurių jau išmokėti 235 mln. EUR. Problemos Nustatytos trys su SAPARD programa susijusios problemos. Pirmoji problema susijusi su 26 mln. EUR vertės projektais, dėl kurių OLAF šiuo metu vykdo tyrimus, susijusius su įgyvendinimo sunkumais, kilusiais dėl sukčiavimo ir galimos korupcijos. Panašu, kad Bulgarijos valdžios institucijos neseniai pradėjo išieškojimo procedūras. Antroji problema kilo dėl buvusio SAPARD agentūros vykdomojo direktoriaus veiksmų, susijusių su priemone, kurios bendra išlaidų vertė – 10 mln. EUR. Vykdomasis direktorius 2007 m. buvo atleistas iš pareigų, kilus įtarimų dėl neteisėtų veiksmų valdant Valstybinį žemės ūkio fondą. Iš pradžių Bulgarijos valdžios institucijos teigė, kad šie įtarimai nesusiję su SAPARD programos lėšų valdymu. Vis dėlto, atlikusi tolesnį tyrimą, Bulgarijos prokuratūra buvusiam vykdomajam direktoriui pateikė kaltinimus dėl „neteisėtai patvirtintų projektų“ pagal „investicijų į didmenines rinkas“ priemonę. Jam iškelta baudžiamoji byla. Trečioji problema susijusi su neseniai Komisijos tarnybų atlikto audito rezultatais; audituota bendra 105 mln. EUR suma, kurią pagal SAPARD programą dar reikia išmokėti pagalbos gavėjams (ši suma sudaro 63 % likusios bendros pagal programą mokėtinų lėšų sumos). Atlikus auditą nustatyta, kad visoms trims pagrindinėms programos priemonėms taikoma investicinės paramos kontrolės sistema turi didelių trūkumų. Tolesni veiksmai Komisija informavo Įgaliotąjį nacionalinį pareigūną apie trijų investicinių priemonių audito rezultatus ir paprašė įgyvendinti veiksmų planą. Įgaliotojo nacionalinio pareigūno prašoma šį veiksmų planą ir jo įgyvendinimo tvarkaraštį pateikti Komisijai iki 2008 m. liepos 31 d. Be to, Komisija informavo Bulgarijos valdžios institucijas, kad sustabdomas visų būsimų paraiškų dėl išmokų, kurias Įgaliotasis nacionalinis pareigūnas teikia Komisijai ir kurios susijusios su visomis papildomomis pagal šias tris priemones patirtomis išlaidomis, nagrinėjimas, kol Bulgarija patobulins savo sistemą taip, kad ji tenkintų Komisiją. Įgaliotasis nacionalinis pareigūnas iki 2008 m. rugsėjo mėn. turėtų pranešti Komisijai apie sistemos patobulinimus, kuriuos reikia atlikti. Komisija, iš Bulgarijos valdžios institucijų gavusi informaciją apie visišką taisomųjų priemonių įgyvendinimą ir po to, kai šią informaciją patvirtins nepriklausoma audito įstaiga, svarstys galimybę atnaujinti mokėjimus. Įgaliotasis nacionalinis pareigūnas mokėjimus galutiniams pagalbos gavėjams galės atnaujinti tik įgyvendinus veiksmų planą. 2.1.3. ISPA ir Sanglaudos fondas Nors daugeliui valstybių narių kilo sunkumų užtikrinant, kad investicijos į transeuropinį tinklą ir aplinkos infrastruktūrą būtų atliktos laiku, Bulgarijos pažanga šioje srityje itin lėta. Įgyvendinat šiuos projektus, pradėtus pagal ISPA pasirengimo narystei priemonę, tačiau dabar baigiamus įgyvendinti pagal Sanglaudos fondo taisykles, kol kad įsisavinta tik 18 % lėšų (156 mln. EUR iš numatytų skirti 879 mln. EUR). 2007 m. gruodžio mėn. Komisija paprašė nacionalinių valdžios institucijų pateikti veiksmų planą, kurio tikslas – paspartinti projektų, kurie buvo nustatyti kaip probleminiai, įgyvendinimą. Šį veiksmų planą peržiūrėjo ir atsakingos ministerijos, ir Komisijos tarnybos; buvo nurodytos konkrečios vėlavimo priežastys, taip pat nustatyta, kokius patobulinimus reikia atlikti. Siekiant užtikrinti, kad visi projektai būtų įgyvendinti iki išlaidų tvirtinimui nustatyto galutinio termino (2010 m. pabaigos), šiuos patobulinimus būtina atlikti per trumpą laiką. Problemos 2008 m. sausio mėn. Bulgarijos spaudoje pasirodė teiginių apie Nacionalinio kelių infrastruktūros fondo vykdomojo direktoriaus interesų konfliktą, siejamą su keliomis Nacionalinio kelių infrastruktūros fondo ir statybų bendrovės, kurią valdo vykdomojo direktoriaus šeimos narys, pasirašytomis sutartimis. Be to, du už ES lėšų panaudojimą atsakingi Nacionalinio kelių infrastruktūros fondo pareigūnai buvo suimti ir jiems pateikti kaltinimai kyšio ėmimu. Sausio 24 d. Komisija Finansų ministerijai nusiuntė raštą, kuriame reikalaujama nutraukti mokėjimus trims pagal Sanglaudos fondą (buvusiąją ISPA priemonę) įgyvendinamiems Nacionalinio kelių infrastruktūros fondo projektams, o Nacionalinio kelių infrastruktūros fondo paprašyta nepasirašinėti naujų sutarčių pagal 2007–2013 m. programas tol, kol minėtas atvejis bus nuodugniai ištirtas ir bus imtasi visų reikiamų taisomųjų veiksmų. Vykdomuoju direktoriumi vėliau buvo paskirtas kitas asmuo. Kelių sektoriaus finansavimas (144 mln. EUR vykdomiems Sanglaudos fondo (buvusiems ISPA) projektams) nutrauktas ir šiuo metu rengiamasi oficialiam mokėjimų sustabdymui. Sutarčių, sudaromų dėl kelių sektoriaus (pagal 2007–2013 m. programas), pasirašymas tebėra įšaldytas. Atlikusi tyrimus, Finansų ministerija pateikė Komisijos tarnyboms pirmąsias audito ataskaitas, tačiau tai neįtikino Komisijos, kad Nacionalinis kelių infrastruktūros fondas gali tinkamai įgyvendinti Sanglaudos fondo projektus. Komisija rekomendavo atlikti nepriklausomą auditą, kurio rezultatai, be kita ko, galėtų sudaryti konkretaus ir išsamaus veiksmų plano, kurio tikslas – gerinti Nacionalinio kelių infrastruktūros fondo valdymo ir kontrolės sistemas, pagrindą. 2008 m. birželio 18 d. Komisijos tarnybos gavo audito ataskaitą, kurią Bulgarijos valdžios institucijų užsakymu parengė tarptautinė audito įmonė, ir išsamų veiksmų planą, pagrįstą šios audito įmonės parengtomis preliminariomis išvadomis. Tolesni veiksmai Neseniai paskirtas už ES lėšų koordinavimą atsakingas Ministro Pirmininko pavaduotojas žino apie problemas ir deda pastangas, kad būtų stiprinama bendra struktūrinių fondų koordinavimo ir įgyvendinimo Bulgarijoje sistema. Siekdamos supaprastinti ir sustiprinti įgyvendinimo sistemą, Bulgarijos valdžios institucijos neseniai sumažino buvusių ISPA projektų valdymo agentūrų skaičių. Dėl tokio pokyčio Transporto ministerija galės atidžiau stebėti ir labiau kontroliuoti Nacionalinį kelių infrastruktūros fondą. Viena iš pagrindinių išorės auditorių ataskaitos išvadų yra ta, kad reikia atlikti tolesnius tyrimus, visų pirma dėl tam tikrų galimų interesų konflikto atvejų. Bulgarijos valdžios institucijos šiuo metu rengiasi tokiems tyrimams. Tuo pat metu pradėta rengtis Nacionalinio kelių infrastruktūros fondo organizacinės sistemos bendresniam pertvarkymui. Pirmiau minėtame išsamiame veiksmų plane šis pertvarkymas turėtų būti laikomas svarbiausiu veiksmu, kuri reikia atlikti pirmiausia. Veiksmingas veiksmų plano įgyvendinimas laiku bus svarbiausias Regioninės plėtros ir Transporto veiklos programų, pagal kurias Nacionaliniam kelių infrastruktūros fondui teikiama pagalba, atitikties vertinimo aspektas. Galutiniai terminai šiam vertinimui užbaigti yra 2008 m. spalio–lapkričio mėn. Ar šių veiklos programų išlaidos bus patvirtintos, priklausys nuo to, ar Atitikties vertinimo įstaiga atitikties vertinime pateiks teigiamą nuomonę. Komisija šiais metais peržiūrės, kaip įgyvendinamas Nacionalinio kelių infrastruktūros fondo veiksmų planas. Remdamasi šios peržiūros rezultatais, Komisija spręs, ar Fondo stebėsenos ir kontrolės sistemos bei administraciniai gebėjimai sustiprinti pakankamai ir ar galima atnaujinti sutarčių sudarymo ir lėšų skyrimo procedūras. 2.2. Finansinės priemonės, naudojamos pirminiuose parengiamuosiuose etapuose Kai kurios programos tik pradėtos įgyvendinti. Tai reiškia, kad kol kas atlikti tik išankstiniai mokėjimai ir kad Komisija šiuo metu tiria, ar Bulgarijos patikimam susijusių fondų lėšų valdymui užtikrinti naudojamos valdymo ir kontrolės sistemos yra pakankamai geros. 2.2.1. Regioniniai ir sanglaudos fondai 2007–2013 m. laikotarpiu Bulgarijai numatyta skirti 5 667 mln. EUR regioninių ir sanglaudos fondų lėšų. Bulgarija gerai pradėjo pasirengimą naujajam struktūrinių fondų laikotarpiui ir jo įgyvendinimą. Visos programos buvo pateiktos ir patvirtintos laiku, be to, daroma reali pažanga įgyvendinant tam tikras veiklos programas. Kaip numatyta pagal sanglaudos politikos teisinį pagrindą, Bulgarijos valdžios institucijos šiuo metu atlieka bendrą visos struktūrinių ir sanglaudos fondų valdymo sistemos atitikties vertinimą. Už šį vertinimą atsakinga šalies Audito tarnyba, kurios veiklos stiprinimo klausimas Komisijai tebėra labai svarbus. 2008 m. birželio mėn. paskirtas naujas Audito tarnybos vadovas ir pasirašytas bendrasis susitarimas dėl naudojimosi išorės auditorių paslaugomis. Nors šie du veiksmai įvertinti labai palankiai, vis dėlto reikėtų imtis ir kitų veiksmų, pirmiausia siekiant iš esmės sustiprinti šios tarnybos vidaus administracinius gebėjimus. 2.2.2. Europos socialinis fondas Iš Europos socialinio fondo Bulgarijoje bendrai finansuojamos dvi veiklos programos – Žmogiškųjų išteklių plėtros veiklos programa ir Administracinių gebėjimų stiprinimo veiklos programa. Joms skirtų lėšų suma siekia 1 185 mlrd. EUR. Šios dvi veiklos programos patvirtintos 2007 m. spalio mėn., o pirmosios dotacijų schemos ir veikla pradėtos vykdyti 2008 m. Atsižvelgiant į susijusį finansinį reglamentą (Reglamentas Nr. 1083/2006), atlikti tik automatiniai išankstiniai mokėjimai (kurių suma siekia 59 mln. EUR). 2008 m. antroje pusėje Komisija, remdamasi Bulgarijos valdžios institucijų pateikta informacija, atliks Bulgarijos valdymo ir kontrolės sistemų, kiek tai susiję su Europos socialinio fondo išlaidomis, atitikties vertinimą. Tolesni veiksmai Atitikties vertinime turi būti pateikti įrodymai, kad Bulgarijos naudojamos sistemos atitinka pagrindinio susijusio finansinio reglamento nuostatas ir jomis galima užtikrinti patikimą Socialinio fondo projektų finansų valdymą ir veiksmingą jų įgyvendinimą. Projektų išlaidos Bulgarijos valdžios institucijoms galės būti kompensuojamos tik po to, kai Komisija patvirtins šį vertinimą. Bulgarijos valdžios institucijos vertinimui reikalingus dokumentus turėtų pateikti šių metų vasarą arba rudens pradžioje. 2.2.3. Europos žuvininkystės fondas 2007 m. gruodžio mėn. Europos Komisija patvirtino Bulgarijos žuvininkystės sektoriaus 2007–2013 m. veiklos programą. Šios programos bendra tinkamų finansuoti viešųjų išlaidų suma siekia 107 mln. EUR, o per Europos žuvininkystės fondą teikiama ES parama yra 80 mln. EUR. Programa vykdoma visoje Bulgarijos teritorijoje, kuri visa laikoma konvergencijos regionu. Kol kas atliktas tik išankstinis mokėjimas; atitikties vertinimas turėtų būti pateiktas iki 2008 m. gruodžio. Numatyta, kad programa bus iš esmės pradėta 2008 m. rugsėjo mėn., paskelbus pirmąjį kvietimą teikti projektų pasiūlymus. Nacionalinė žuvininkystės ir akvakultūros agentūra yra atsakinga už Europos žuvininkystės fondo veiklos programos įgyvendinimą. Ši agentūra šiuo metu stiprina savo administracinius gebėjimus, susijusius su veiklos programos ir bendros žuvininkystės politikos įgyvendinimu. Tolesni veiksmai Panašiai kaip ir kitų struktūrinių fondų programų atveju, projektų išlaidos bus kompensuojamos, tik jeigu atitikties vertinime bus pateiktos teigiamos išvados. Be to, Europos žuvininkystės fondo reglamente nustatytos kelios galimybės sustabdyti arba nutraukti veiklos programos asignavimų skyrimą arba atlikti finansines pataisas, jeigu nustatomi su valdymo ir kontrolės sistema susiję pažeidimai arba sisteminiai sistemos trūkumai. Žuvininkystės programai ir struktūrinėms bei žemės ūkio programoms taikomas integruoto audito metodas. 2.2.4. Pinigų srauto ir Šengeno priemonė Bulgarijai teikiama pagalba pagal Pinigų srauto ir Šengeno priemonę, pagal kurią Bendrijos asignavimų suma iš viso yra 239,5 mln. EUR. Atsižvelgdama į Stojimo akto 32 straipsnį, kuriame nurodyta, kad ne mažiau kaip 50 % šios bendros sumos turi būti skiriama Europos Sąjungos išorės sienoms skirtoms priemonėms ir Šengeno acquis įgyvendinimui finansuoti, Bulgarija su priemonės Šengeno dalimi susijusiems veiksmams skyrė 161 mln. EUR (67 %). Tolesni veiksmai Bulgarijos valdžios institucijos privalo užtikrinti patikimą priemonės Šengeno dalies valdymą ir kontrolę, visų pirma, kiek tai susiję su sutarčių sudarymu ir viešųjų pirkimų procedūromis. Dar neaišku, ar 2.1.1. punkte minėtas Finansavimo ir sutarčių sudarymo centrinis padalinys, kuriam kilo problemų dėl PHARE lėšų skirstymo, galės tinkamai užtikrinti veiklą. Finansavimo ir sutarčių sudarymo centrinis padalinys turės nustatyti procedūrines apsaugos priemones, siekdamas užtikrinti, kad būtų išvengta bet kokio galimo ar realaus interesų konflikto vertinant paraiškas. Jeigu būtų nustatyta rimtų valdymo ir kontrolės sistemų trūkumų, sąskaitų tvirtinimo procedūros metu būtų galima atlikti didelius finansinius koregavimus ir (arba) išieškoti lėšas. 2.2.5. Pagal Solidarumo ir migracijos srautų valdymo bendrąją programą skiriamos lėšos Bulgarija dalyvauja bendrojoje programoje, jai numatytų bendrųjų asignavimų suma 2007 m. yra 1 mln. EUR (dviems fondams), o 2008 m. – 1,8 mln. EUR (trims iš keturių fondų). Tolesni veiksmai Bulgarijos valdžios institucijos, paskirtos valdyti pagal Solidarumo ir migracijos srautų valdymo bendrąją programą skiriamas lėšas, turi stiprinti savo administracinius gebėjimus rengti programas ir naudoti kontrolės sistemas. Tiek pagalbą skiriančiosios institucijos, tiek pagalbos gavėjai, turi gerinti lėšų įsisavinimo gebėjimus. 2.3. Bendradarbiavimas su OLAF OLAF atliko tyrimus, susijusius su PHARE ir SAPARD lėšomis. OLAF nustatė tam tikrų esminių trūkumų, susijusių su Bulgarijos administraciniais ir teisminiais gebėjimais. Trūksta įsipareigojimo veikti ryžtingai, greitai ir bendradarbiauti su kitomis valstybinėmis institucijomis, kai nustatomi sukčiavimo atvejai. Pavyzdžiui, su mokėjimais pagal SAPARD susijusią veiklą vykdanti Bulgarijos įstaiga – Valstybinis žemės ūkio fondas – nesiėmė ryžtingesnių veiksmų su Bendrijos lėšomis siejamų galimų pažeidimų, interesų konfliktų arba sukčiavimo atvejais. Nustatyta didelių trūkumų, susijusių su įvairių šiuos klausimus sprendžiančių institucijų bendradarbiavimu ir veiklos koordinavimu. SAPARD atveju, atrodo, jog Aukščiausioji kasacinė prokuratūra nesugebėjo Valstybiniam žemės ūkio fondui perduoti įrodymų, kad šis galėtų pradėti lėšų išieškojimo procedūras. Kita vertus, jeigu Valstybinis žemės ūkio fondas pradėtų tokią išieškojimo procedūrą, ši byla būtų perduota Finansų ministerijai pavaldžioms valstybinėms lėšų išieškojimo tarnyboms. Tokiu atveju Valstybinis žemės ūkio fondas negalėtų imtis jokių veiksmų šiuo klausimu ir procesas sustotų. Tai reiškia, kad praktiškai nėra atsakomybę prisiimančio koordinavimo centro ir jokių netinkamų veiksmų atgrasomųjų priemonių. Bulgarijos teisminės institucijos paprastai taiko metodą, pagal kurį byla suskaidoma į keletą smulkesnių elementų – dėl to veiksmingas tyrimas ir teisinio sprendimo priėmimas negalimi. Taip pat pasitaiko atvejų, kai teismo procesas pradedamas, tačiau vėliau nutraukiamas be pateisinamos priežasties, taip sužlugdant tolesnius OLAF tyrimus. Be to, OLAF susidūrė su konfidencialumo pažeidimo, netinkamo konfidencialios informacijos perdavimo ir nutekinimo atvejais. Kyla rimtų įtarimų dėl organizuotų nusikalstamų grupuočių dalyvavimo. Neseniai paskirtas Ministro Pirmininko pavaduotojas žino apie esamą padėtį ir jau ėmėsi taisomųjų veiksmų. Įsipareigota parengti ir priimti įstatymą, kuriuo būtų palengvinamas OLAF darbas ir teikiama pagalba, kai ši tarnyba pagal Reglamentą (EB) Nr. 2185/96 atlieka patikrinimus vietoje. Galiausiai OLAF glaudžiai bendradarbiauja su Bulgarijos valdžios institucijomis, siekdama užtikrinti, kad sprendžiant šiuo metu iškeltas ir būsimas bylas, kiek tai susiję su teisminiu ir kontrolės aspektais, būtų visapusiškai atsižvelgiama į patirtį, įgytą sprendžiant su SAPARD lėšomis susijusias bylas. 3. IŠVADOS Bulgarijai numatytos ES lėšos – tai praktinė Europos Sąjungos solidarumo su Bulgarijos piliečiais išraiška. Šios lėšos skirtos mažiau išsivysčiusiems Bulgarijos regionams padėti, didinti investicijas į transporto, telekomunikacijų ir energetikos infrastruktūrą, taip pat skatinti konkurencingumą, stiprinti socialinę sanglaudą, gerinti bendrus Bulgarijos ekonominius rezultatus ir didinti stabilumą. Siekiant šias lėšas panaudoti veiksmingai, reikia veiksmingų ir patikimų valdymo ir finansų kontrolės sistemų, kuriomis būtų skatinama tinkamai įgyvendinti projektus visais etapais, t. y. rengiant galimybių studiją ir projektą, skelbiant konkursą ir sudarant sutartis, taip pat vykdant ex-ante ir ex-post patikrinimus ir vertinimą. Dėl esminių trūkumų, susijusių su administraciniais ir teisminiais gebėjimais vietos, regioniniu ar centriniu lygmenimis, Bulgarija nesugeba iki galo išnaudoti visų šių paramos galimybių. Bulgarijos viešojo administravimo įstaigoms būdingos problemos: didelė darbuotojų kaita, nepatrauklus darbo užmokestis – tai skatina korupciją, ir pasenusios bei centralizuotos procedūros. Didžiausias susirūpinimas visų pirma kyla dėl to, kad vengiama naudoti vykdymo užtikrinimo įgaliojimus ir pažeidimų bei sukčiavimo atvejais nesiekiama nedelsiant išieškoti lėšas ar imtis kitų apsaugos priemonių, taip pat dėl faktinio nacionalinės Audito tarnybos ir įgyvendinančiųjų agentūrų priklausomumo. Atskaitomybės ir skaidrumo su ES lėšomis susijusių viešųjų pirkimų ir konkursų srityje trūkumas yra labai rimta problema. Korupcija aukštų pareigūnų lygmeniu ir organizuotos nusikalstamos grupuotės dar padidina dėl bendrai silpnų administracinių ir teisminių gebėjimų kylančias problemas. Kaip pabrėžiama visose Komisijos parengtose Bendradarbiavimo ir patikros mechanizmo ataskaitose, įskaitant su šiuo komunikatu priimtą ataskaitą, reikia nuolatos laikytis įsipareigojimų ir siekti teigiamų kovos su korupcija ir organizuotu nusikalstamumu rezultatų. Šios problemos tiesiogiai susijusios su Bulgarijos administraciniais gebėjimais, taigi ir su jos gebėjimu užtikrinti patikimą ES lėšų valdymą ir veiksmingą jų panaudojimą. Bulgarija turi ne tik labai sustiprinti savo administracinius gebėjimus, bet ir radikaliai sumažinti aukšto lygio pareigūnų korupcijos atvejus, taip pat veiksmingai kovoti su organizuotu nusikalstamumu. Veiksmų reikia imtis nedelsiant, nes artėja sutarčių dėl tam tikrų lėšų skyrimo sudarymo galutinis terminas, po kurio Bulgarija tomis lėšomis pasinaudoti negalės. Bulgarija turi: - Stiprinti administracinius gebėjimus ES lėšų valdymo srityje, užtikrinant nedidelę darbuotojų kaitą, jų mokymus ir techninę kompetenciją. Vengti galimų interesų konfliktų skiriant asmenis vadovų pareigoms eiti. - Pašalinti esamus arba galimus interesų konfliktus bendro lėšų valdymo srityje. - Gerinti viešųjų pirkimų procedūrų kontrolę ir didinti jų skaidrumą centriniu, regioniniu ir vietos lygmenimis, griežtai laikantis visų galiojančių ES nuostatų. - Didinti išlaidų teisėtumo ir tvarkingumo kontrolę, reguliariai atliekant atskirų ir visų finansavimo programų faktinius patikrinimus vietoje ir auditą. - Užtikrinti tinkamą ES lėšų panaudojimą ir garantuoti, kad nustačius pažeidimus arba sukčiavimo atvejus, tiesiogiai atsakingos įgyvendinančiosios agentūros arba priežiūros tarnybos nedelsdamos vykdytų išieškojimo pavedimus. - Nedelsiant pranešti Komisijai apie pažeidimus arba sukčiavimo atvejus, neatsižvelgiant į tai, ar jie patvirtinti, ar įtariami. Pažeidimai ir sukčiavimo atvejai turi būti aiškiai apibrėžti, taip pat turi būti parengtos ataskaitos teikimo procedūrų instrukcijos. - Įgyvendinti priemones, skirtas kovoti su konfidencialumo pažeidimais ir netinkamu informacijos perdavimu ar jos nutekinimu, kad būtų galima užtikrinti tinkamą keitimąsi informacija, neturintį neigiamo poveikio tyrimui ir teisinėms procedūroms. - Prireikus iš karto imtis apsaugos, taisomųjų arba drausminių priemonių ir apie jas informuoti Komisiją. - Toliau gerinti ministerijų, skirtingų suinteresuotųjų šalių, taip pat centrinių, regioninių ir vietos valdžios institucijų bendradarbiavimą. Neseniai nacionaliniu lygmeniu atlikti pirmieji veiksmai, kuriais siekiama pašalinti šiuos kritinius programų valdymo ir kontrolės trūkumus. Šiais veiksmais siekiama teigiamų pokyčių ir jie turėtų būti tęsiami. Komisija pasirengusi teikti Bulgarijai konsultacijas, paramą ir pagalbą, kad šios problemos būtų išspręstos. Ji taip pat ragina valstybes nares padėti Bulgarijai teikiant nepriklausomų aukštos kvalifikacijos ekspertų konsultacijas. Komisija yra pasirengusi atšaukti sprendimą, kuriuo panaikinta dviejų įgyvendinančiųjų agentūrų, t. y. Finansavimo ir sutarčių sudarymo centrinio padalinio ir Regioninės plėtros ir viešųjų darbų ministerijai pavaldžios Projektų įgyvendinimo agentūros, akreditacija, iš karto po to, kai Bulgarija imsis būtinų taisomųjų priemonių finansų valdymui gerinti ir kontrolės sistemoms griežtinti.